**Ministru kabineta noteikumu projekta “Grozījumi Ministru kabineta 2018. gada 20. februāra noteikumos Nr. 95 “Noteikumi par valsts palīdzību dzīvojamās telpas iegādei vai būvniecībai”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2018. gada 20. februāra noteikumos Nr. 95 “Noteikumi par valsts palīdzību dzīvojamās telpas iegādei vai būvniecībai”” (turpmāk – Noteikumu projekts) mērķis ir precizēt nosacījumus valsts palīdzības sniegšanai dzīvojamās telpas iegādei vai būvniecībai, piešķirot subsīdiju “Balsts”, vienlaikus samazinot administratīvo slogu un nodrošinot vienlīdzīgu pieeju subsīdijas “Balsts” pretendentiem.  Noteikumu projekts paredz:   1. precizēt iesniedzamos dokumentus un datu avotus ienākumu noteikšanai subsīdijas “Balsts” saņemšanai; 2. noteikt, ka ienākumi, kuri tiek vērtēti subsīdijas “Balsts” piešķiršanai, ir ienākumi par iepriekšējo taksācijas gadu atbilstoši Valsts ieņēmumu dienesta izziņai vai kredītinformācijas biroja datiem, kā arī tiek precizēts personu loks, kurām šie ienākumi vērtējami; 3. noteikt brīdi un kritērijus, kuriem izpildoties, personām, kuras jau noslēgušas hipotekārā aizdevuma līgumu ar kredītiestādi, būs iespēja pieteikties kredītiestādē subsīdijas “Balsts” saņemšanai, ievērojot to, ka subsīdijas “Balsts” praktiskā ieviešana kredītiestādēs un A/S “Attīstības finanšu institūcija” (turpmāk – Altum) īstenota pēc Ministru kabineta noteikumu, ar kuriem subsīdija “Balsts” nostiprināta, pieņemšanas; 4. gadījumus, kad personai ir pienākums atmaksāt saņemto subsīdiju “Balsts”; 5. tehniskus precizējumus atsevišķu Noteikumu punktu piemērošanā.   Noteikumu projekts stājas spēkā nākamajā dienā pēc publicēšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Ekonomikas ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2020.gada 1.jūlijā stājās spēkā Ministru kabineta 2020. gada 30.jūnija noteikumi Nr.410 “Grozījumi Ministru kabineta 2018.gada 20.februāra noteikumos Nr.95 “Noteikumi par valsts palīdzību dzīvojamās telpas iegādei vai būvniecībai” (turpmāk – Noteikumi Nr.410), kuros iekļauti subsīdijas “Balsts” nosacījumi, atbilstoši kuriem, aizņēmējiem, kuri dzīvo kopā un kuru apgādībā ir trīs vai vairāk bērni (saskaņā ar likuma Par palīdzību dzīvokļa jautājumu risināšanā 27.1 panta otro daļu – bērns ir persona, kas nav sasniegusi 24 gadu vecumu) vai divi bērni un iestājusies grūtniecība, un kas dzīvojamās telpas iegādei vai būvniecībai saņem hipotekāro kredītu kredītiestādē, var saņemt arī subsīdiju “Balsts” (subsīdiju “Balsts” var saņemt neatkarīgi, vai līdzās hipotekārā kredīta saņemšanai tiek piešķirta arī garantija).  Pēc subsīdijas “Balsts” nosacījumu apstiprināšanas Altum un kredītiestādes uzsāka subsīdijas “Balsts” ieviešanas nosacījumu izstrādi, kā arī saņēma potenciālo subsīdijas “Balsts” pretendentu jautājumus, atbilstoši kuriem izstrādāts noteikumu projekts, lai nodrošinātu vienlīdzīgu pieeju un samazinātu administratīvo slogu garantiju un subsīdijas “Balsts” pretendentiem.  Noteikumu projekts paredz šādas izmaiņas:   1. **Precizēti iesniedzamie dokumenti un datu avoti ienākumu noteikšanai subsīdijas “Balsts” saņemšanai.**   Spēkā esošo Ministru kabineta 2018.gada 20.februāra noteikumu Nr.95 “Noteikumi par valsts palīdzību dzīvojamās telpas iegādei vai būvniecībai” (turpmāk – Noteikumi) 4.punkta 4.9. apakšpunkts paredz, ka aizņēmēja ienākumu noteikšanai nepieciešami dati par ienākumiem pēdējos 12 mēnešos. Saskaņā ar 2020.gadam 27.augusta Ekonomikas ministrijas, sadarbības platformas “Demogrāfisko lietu centrs”, Finanšu nozares asociācijas, Altum sanāksmē Valsts ieņēmumu dienesta sniegto informāciju, dažādiem nodokļu režīmiem atšķiras ienākumu deklarēšanas termiņi Valsts ieņēmumu dienestā, tādēļ, piemēram, algotiem darbiniekiem vai pašnodarbinātām personām dati par ienākumiem pēdējos 12 mēnešos nav salīdzināmi.  Noteikumu projekts paredz noteikt, ka ienākumus vērtē atbilstoši Valsts ieņēmumu dienesta izziņai vai kredītinformācijas biroja datiem par pēdējo pieejamo noslēgto taksācijas gadu, jo šādi dati ir objektīvi salīdzināmi un atspoguļo visus personas deklarētos ienākumus. Savukārt gadījumos, ja kredītiestāde, nosakot aizņēmēja spēju atmaksāt aizdevumu kredītiestāde izmanto arī personas ārvalstīs gūtos ienākumus, tad papildus būs iesniedzama arī satura ziņā līdzvērtīga citas valsts nodokļu administrācijas izziņa.  Atbilstoši šādai pieejai ienākumi būs salīdzināmi, neatkarīgi no nodokļu režīma.  Jānorāda, ka informāciju par ienākumiem subsīdijas “Balsts” nosacījumu izpildes izvērtēšanas mērķim kredītiestādes un Altum varēs iegūt saņemot no personas iesniegtu Valsts ieņēmumu dienesta izziņu, jo likuma “Par nodokļiem un nodevām” 22.1 panta pirmā daļa paredz, ka Valsts ieņēmumu dienestam ir atļauts sniegt tā rīcībā esošo informāciju par fiziskās personas ienākumiem kredītinformācijas birojam nodošanai, nemainot tās saturu, kredītinformācijas lietotājam šīs fiziskās personas kā iespējamā vai esošā kredītinformācijas lietotāja klienta *kredītspējas vērtēšanai vai sava kredītriska pārvaldībai*. Attiecīgi  Ministru kabineta 2015.gada 22.decembra noteikumu Nr.760 “Kārtība, kādā kredītinformācijas birojs vai fiziskā persona pieprasa un Valsts ieņēmumu dienests sniedz informāciju par fiziskas personas ienākumiem” (turpmāk – MK noteikumi Nr.760) 2.punkta 2.1. un 2.2.apakšpunkta redakcija paredz, ka no Valsts ieņēmumu dienesta iegūtā informācija, kas nodota kredītinformācijas birojam un kredītinformācijas birojs to nodod kredītiestādēm tiek sniegta diviem fizisko personu datu apstrādes mērķiem – kredītspējas un kredītriska izvērtēšanai. Savukārt minēto noteikumu 2.punkta 2.3. apakšpunkts paredz, ka informācijas pieprasījuma mērķis var būt arī cits, ja informāciju pieprasa persona par saviem ienākumiem. Ievērojot minēto, lai izvērtētu subsīdijas “Balsts” ienākumu sliekšņa nosacījuma izpildi, kredītiestādes un Altum informāciju par personas ienākumiem varēs iegūt saņemot no personas Valsts ieņēmumu dienesta izziņu.   1. **Ienākumi, kuri tiek vērtēti subsīdijas “Balsts” piešķiršanai un personas, kurām šie ienākumi vērtējami.**   Noteikumu 6.6 punkts paredz, ka subsīdijas “Balsts” saņemšanai vērtē abu bērna vecāku ienākumus. Bieži bērna vecāki dzīvo šķirti un subsīdijas “Balsts” pretendents nevar saņemt informāciju par otra bērna vecāka ienākumiem, līdz ar to nevar pieteikties subsīdijas “Balsts” saņemšanai no sevis neatkarīgu iemeslu dēļ. Lai novērstu šādas problēmsituācijas, noteikumu projekts nosaka, ka ienākumus subsīdijas “Balsts” saņemšanai vērtē aizņēmējam vai solidāriem aizņēmējiem un galvotājam. Atkarībā no banku prakses, mājsaimniecības locekli aizdevuma saņemšanai piesaista kā solidāro aizņēmēju vai galvotāju. Šāda pieeja nodrošinās, ka ienākumus vērtēs mājsaimniecības locekļiem, kuru ienākumi jau tika vērtēti hipotekārā aizdevuma saņemšanai dzīvojamās telpas iegādei vai būvniecībai.  Ienākumus, noteiks, summējot aizņēmēja un solidāro aizņēmēju vai galvotāju ienākumus un dalot ar visu minēto personu, kā arī bērnu, kas dzīvo kopā ar aizņēmēju un ir aizņēmēja apgādībā, skaitu. Uz solidāro aizņēmēju vai galvotāju nepiemēro šo Noteikumos ietverto nosacījumu par citu nepiederošu dzīvojamo telpu.   1. **Brīdis un kritēriji, kuriem izpildoties, personām, kuras jau noslēgušas hipotekārā aizdevuma līgumu ar kredītiestādi, būs iespēja pieteikties kredītiestādē subsīdijas “Balsts” saņemšanai.**   Saskaņā ar Oficiālo publikāciju un tiesiskās informācijas likuma 9.panta ceturto daļu: “Normatīvajam aktam vai tā daļai nav atpakaļejoša spēka, izņemot likumā īpaši paredzētus gadījumus.”  Atbilstoši Noteikumiem Nr.410 subsīdijas “Balsts” nosacījumi stājās spēkā 2020.gada 1.jūlijā, taču tā faktiskā pieejamība personām ir atkarīga no termiņa, kad Altum un kredītiestādes noslēdz sadarbības līgumus un izstrādā ieviešanas nosacījumus, kas kredītiestādēm notiek atšķirīgos termiņos. Lai nodrošinātu vienādus nosacījumus visiem tiem subsīdijas “Balsts” nosacījumiem atbilstošajiem pretendentiem, kas kvalificējas daudzbērnu ģimenes statusam ar noteikumu projektā noteikto ienākumu griestiem, un ievērojot to, ka noteikumu projekts daudzbērnu ģimenēm paredz labvēlīgākus kvalificēšanās kritērijus subsīdijas “Balsts” saņemšanai, noteikumu projekts nosaka, ka personām, kas hipotekārā aizdevuma līgumu ar kredītiestādi noslēgušas, sākot ar 2020. gada 1. jūliju līdz dienai, kad aizdevējs uzsācis pieteikumu pieņemšanu subsīdijas “Balsts” piešķiršanai, un persona hipotekārā aizdevuma līguma noslēgšanas brīdī atbilst Noteikumu 6.5 punkta kritērijiem (tātad jaunā redakcijā, kas atbilst noteikumu projektam), ir tiesības līdz 2021.gada 30.jūnijam iesniegt pieteikumu kredītiestādē par subsīdijas “Balsts” piešķiršanu. Šajā gadījumā subsīdija “Balsts” tiek piešķirta, pirms termiņa dzēšot aizņēmēja neizpildītās parādsaistības attiecībā uz dzīvojamās telpas iegādei vai būvniecībai ņemto aizdevumu piešķirtās subsīdijas “Balsts” apmērā.   1. **Gadījumi, kad personai ir pienākums atmaksāt saņemto subsīdiju “Balsts”.**   Noteikumu projekts paredz, ka subsīdijas “Balsts” saņēmējam ir pienākums atmaksāt saņemto subsīdiju “Balsts”, ja subsīdijas saņēmējs sniedzis garantētājam vai aizdevējam nepatiesu informāciju par atbilstību subsīdijas “Balsts” nosacījumiem vai arī subsīdija nav izmantota dzīvojamās telpas iegādei vai būvniecībai un būve nav nodota ekspluatācijā.   1. **Par nosacījuma “nepieder cita dzīvojamā telpa” pārbaudi.**   Civillikuma 994.pants nosaka, ka par nekustama īpašuma īpašnieku atzīstams tikai tas, kas par tādu ierakstīts zemes grāmatās. Saskaņā ar Zemesgrāmatu likuma 1. pantu zemesgrāmatās ieraksta nekustamus īpašumus un nostiprina ar tiem saistītās tiesības. Zemesgrāmatas ir visiem pieejams, un to ierakstiem ir publiska ticamība. Vienlaikus norādāms, ka dati par īpašumā piederošajām dzīvojamām telpām (t.i. telpu grupu līmenī), kuras līdz šim nebija reģistrētas zemesgrāmatā, ietverti Kadastra informācijas sistēmā. Nekustamā īpašuma valsts kadastra likuma 7.panta pirmās daļas 1. un 2.punkts paredz, ka Nekustamā īpašuma valsts kadastra likuma izpratnē par nekustamā īpašuma īpašnieku atzīstama:  1) persona, kura atbilst [Civillikumā](https://likumi.lv/ta/id/225418-civillikums) noteiktajam īpašnieka jēdzienam;  2) persona, kura reģistrēta Kadastra informācijas sistēmā kā īpašnieks un ieguvusi īpašuma tiesības uz:  a) dzīvokli, mākslinieka darbnīcu vai neapdzīvojamo telpu, kas privatizēta līdz dzīvojamās mājas privatizācijai likumā “[Par valsts un pašvaldību dzīvojamo māju privatizāciju](https://likumi.lv/ta/id/35770-par-valsts-un-pasvaldibu-dzivojamo-maju-privatizaciju)” noteiktajā kārtībā,  b) dzīvokli, kas privatizēts vai atsavināts likumā “[Par kooperatīvo dzīvokļu privatizāciju](https://likumi.lv/ta/id/70529-par-kooperativo-dzivoklu-privatizaciju)”, likumā “[Par lauksaimniecības uzņēmumu un zvejnieku kolhozu privatizāciju](https://likumi.lv/ta/id/67964-par-lauksaimniecibas-uznemumu-un-zvejnieku-kolhozu-privatizaciju)” vai Latvijas PSR Ministru padomes un Latvijas Republikāniskās arodbiedrību padomes 1989.gada 24.jūlija lēmumā Nr.171 “Par valsts un sabiedriskā dzīvokļu fonda dzīvokļu un māju pārdošanu pilsoņiem personiskajā īpašumā” noteiktajā kārtībā.  Atbilstoši Nekustamā īpašuma valsts kadastra likuma 3.pantam nekustamā īpašuma valsts kadastrs ir vienota uzskaites sistēma, kas nodrošina datu iegūšanu par valsts teritorijā esošajiem nekustamajiem īpašumiem, to objektiem, zemes vienības daļām un to *īpašniekiem*, kā arī nodrošina minēto datu uzturēšanu un izmantošanu. Papildus Ministru kabineta 2012.gada 10.janvāra noteikumu Nr.47 “Noteikumi par Nekustamā īpašuma valsts kadastra informācijas sistēmas uzturēšanai nepieciešamās informācijas sniegšanas kārtību un apjomu” 6.punkta 6.3. un 6.4. apakšpunkts paredz, ka Tiesu administrācija no Valsts vienotās datorizētās zemesgrāmatas par katru īpašuma tiesību nostiprinājumu zemesgrāmatā Valsts zemes dienestam tiešsaistē sniedz ziņas par zemesgrāmatas nodalījuma II daļas 1.iedaļas ieraksta datiem par īpašuma tiesībām un īpašnieku. Tādējādi zemesgrāmatās ietvertie dati par nekustamajiem īpašumiem un to īpašniekiem tiek nodoti tiešsaistē Valsts zemes dienestam iekļaušanai Kadastra informācijas sistēmā. Būtiski uzsvērt, ka datorizētajā zemesgrāmatā ir informācija tieši par *nekustamo īpašumu* un tā īpašniekiem, nevis *telpu grupām* un funkcionāli datorizētajā zemesgrāmatā nav iespējams meklēt reģistrētu dzīvojamo telpu grupu pēc konkrētas personas datu kritērija (piemēram, vārds, uzvārds, personas kods). Ievērojot minēto un to, ka Ministru kabineta 2018.gada 20.februāra noteikumos Nr.95 “Noteikumi par valsts palīdzību dzīvojamās telpas iegādei vai būvniecībai” ietvertais valsts atbalsts paredzēts *dzīvojamās telpas* iegādei vai būvniecībai un dzīvojamās telpas piederības pārbaude telpu grupu līmenī iespējama tikai Kadastra informācijas sistēmā, Altum nosacījumu par citu nepiederošu telpu pārbaudīs Kadastra informācijas sistēmā tiešsaistē kadastrs.lv (skatīt Ministru kabineta 2018.gada 24.jūlija noteikumu Nr.439 “Nekustamā īpašuma valsts kadastra informācijas pieprasīšanas un izsniegšanas kārtība” 11.punkta 11.1. apakšpunktu, 12.punkta 12.3.apakšpunkts, kas nosaka datu par telpu grupu pieejamību Kadastra informācijas sistēmā).  Saskaņā ar Ministru kabineta 2018.gada 12.jūnija noteikumu Nr. 326 “Būvju klasifikācijas noteikumi” 8.punkta 8.1.apakšpunktu un pielikumu “Būvju klasifikācija” dzīvojamā telpa klasificēta kā dzīvojamā ēka ar ēkas galvenā lietošanas veida kodu “11”.  Laikā starp pieteikuma iesniegšanu bankā un dokumentu iesniegšanu Altum, persona var kļūt par citas dzīvojamās telpas īpašnieku, tādēļ informāciju par aizņēmējam piederošo īpašumu pirms lēmuma pieņemšanas par subsīdijas “Balsts” piešķiršanu pārbaudīs Altum, nevis kredītiestādes.  Par uz nekustamo īpašumu nostiprinātajām ķīlas tiesībām. Ķīlas tiesība atbilstoši Civillikuma 1691.pantam ir saistību tiesību pastiprinājums. Savukārt atbilstoši Civillikuma 1278.pantam ķīlas tiesība ir tāda tiesība uz svešu lietu (841. p.), uz kuras pamata šī lieta nodrošina kreditoram viņa prasījumu tādā kārtā, ka viņš var no tās dabūt šā prasījuma samaksu. Ievērojot, ka ķīlas tiesības izmantošana no kreditora puses ir atkarīga no tā, vai parādnieks pienācīgi pilda vai nepilda savas saistības pret kreditoru, tad nav pamata ķīlas tiesības izvērtējumam kā mīkstinošam apstāklim attiecībā pret reģistrēto dzīvojamās telpas īpašnieku. Attiecīgi ķīlas tiesības izmantošanas pamats kreditoram var rasties un var arī nerasties. Ievērojot, ka ne teorētiski, ne praktiski nav iespējams pārliecināties par parādnieka rīcību nākotnē un attiecīgi kreditora ķīlas tiesības izmantošanu, realizējot prasījuma tiesības uz ieķīlāto nekustamo īpašumu, tad ķīlas tiesības atzīme zemesgrāmatā netiks uzskatīta par apstākli, kas maina personas īpašumtiesības uz dzīvojamo telpu.  Par laulāto kopīgo mantu. Atbilstoši Civillikuma 89.panta otrajai daļai viss, ko laulības laikā laulātie kopīgi vai viens no viņiem, bet ar abu laulāto līdzekļiem vai otra laulātā darbības palīdzību, ir abu laulāto kopīga manta; šaubu gadījumā jāpieņem, ka šī manta pieder abiem līdzīgās daļās. Vienlaikus Civillikuma 994.pants nosaka, ka - par nekustama īpašuma īpašnieku atzīstams tikai tas, kas par tādu ierakstīts zemes grāmatās. Turklāt dati par īpašumā piederošajām dzīvojamām telpām (t.i. telpu grupu līmenī), kuras līdz šim nebija reģistrētas zemesgrāmatā, ietverti Kadastra informācijas sistēmā.  Gadījumos, ja potenciālajam aizņēmējam, solidārajam aizņēmējam vai galvotājam, kurš vienlaikus būtu viens no laulātajiem, būtu izvērtējams vai tam nepieder cita dzīvojamā telpa kā laulāto kopīgā manta atbilstoši Civillikuma 89.panta otrajai daļai, tad laulībā esošie partneri tiktu nostādīti nelabvēlīgākā situācijā salīdzinājumā ar partneriem, kas savas attiecības nav reģistrējuši, taču, pastāvot vienā mājsaimniecībā un apgādājot kopīgus bērnus, arī pieteiksies subsīdijai “Balsts” (šādā gadījumā nav pamata juridiski konstatēt kopīgas mantas esamību, kaut arī iespējams faktiski tāda pastāv, piemēram, iegādājoties dzīvojamo telpu par kopīgiem līdzekļiem, taču zemesgrāmatā kā īpašnieku reģistrējot tikai vienu no partneriem). Noteikumi jau sākotnēji pēc būtības paredzēja, ka uz solidāro aizņēmēju vai galvotāju nepiemēro nosacījumu par citu nepiederošu dzīvojamo telpu.  Par nekustamā īpašuma valdītājiem. Neskatoties uz to, ka Nekustamā īpašuma valsts kadastra likuma 7. panta otrajā daļā ir noteikti gadījumi, kuros Nekustamā īpašuma valsts kadastra likuma izpratnē nekustamajam īpašumam Nekustamā īpašuma valsts kadastra informācijas sistēmā ir reģistrēti valdītāji un šādas personas varētu kļūt par nekustamā īpašuma īpašnieku nākotnē, ne teorētiski, ne praktiski nav iespējams paredzēt, kad šādas personas tiešām kļūs par nekustamā īpašuma īpašniekiem. Ievērojot minēto, pārbaudot subsīdijas “Balsts” piešķiršanas nosacījumu izpildi, tiek ņemti vērā Kadastra informācijas sistēmā ietvertie dati par dzīvojamās telpu grupas īpašnieku.  **Tehniski precizējumi.**  Tehniski precizētas procesuālās normas par iesniedzamajiem dokumentiem, pieteikumu vērtēšanu, proti:   1. Noteikumu 4.6., 4.7., 4.8., 4.10., 8., un 10.punkts precizēts ar atsauci uz atbalsta programmas “Balsts” subsīdiju; 2. Noteikumu 4.11. punktā precizēts, ka atbilstību iekšzemes nodokļu maksātāja (rezidenta) statusam pēdējos 12 mēnešus apliecinās Valsts ieņēmumu dienesta izziņa, nevis apliecinājums, jo apliecinājums nav pietiekams, lai noteiktu atbilstību; 3. svītrots Noteikumu 4.12.punkts, kas satur atsauci uz apliecinājumu. Nosacījumu, vai aizņēmējam, kas, saņemot hipotekāro aizdevumu un subsīdiju “Balsts” kļūs par dzīvojamās telpas īpašnieku, jau nepieder cita dzīvojamā telpa, pārbaudīs Altum kadastrs.lv, ņemot vērā aktuālāko pieejamo informāciju; 4. precizēts Noteikumu 8. un 10.1. punkts, nosakot, ka Altum pieņem lēmumu par subsīdijas “Balsts” izsniegšanu vai atteikumu to sniegt, ja konstatēta personas neatbilstība noteikumos noteiktajiem subsīdijas “Balsts” nosacījumiem; 5. Noteikumu 1. punkts papildināts ar atsauci uz subsīdiju “Balsts”, tādējādi nepārprotami norādot uz subsīdijas saņemšanas saistību ar aizdevuma līgumu; 6. Noteikumu 3.punkta 3.2.1. apakšpunktā redakcionāli netiek izdalīti apzīmējumi - bērna un gaidāmā bērna tēvs, atstājot tikai apzīmējumu “gaidāmā bērna tēvs”, jo bērna tēva jēdziens iekļaujas apzīmējumā “personai, ar kuru kopā dzīvo un kuras apgādībā ir vismaz viens bērns”. |
| 3. | Projekta izstrādē iesaistītās institūcijas un publiskas personas kapitālsabiedrības | Altum, Finanšu nozares asociācija, sadarbības platforma “Demogrāfisko lietu centrs”, Valsts ieņēmumu dienests. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums ietekmē daudzbērnu ģimenes, kuras vēlas saņemt valsts subsīdiju dzīvojamās telpas iegādei vai būvniecībai. Tāpat tiesiskais regulējums ietekmē Altum un kredītiestādes, kuras šobrīd ir noslēgušas vai plāno noslēgt sadarbības līgumus ar Altum. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nav |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav |
| 2. | Sabiedrības līdzdalība projekta izstrādē | Noteikumu projekts izstrādāts, ņemot vērā subsīdijas “Balsts” pretendentu (daudzbērnu ģimeņu) iesniegumus un priekšlikumus Ekonomikas ministrijai, Altum, sadarbības platformai “Demogrāfisko lietu centrs” un kredītiestādēm. |
| 3. | Sabiedrības līdzdalības rezultāti | Ņemti vērā Finanšu nozares asociācijas priekšlikumi attiecībā uz personu ienākumus pierādošiem dokumentiem, kā arī Finanšu nozares asociācijas un Altum priekšlikumi attiecībā uz vērtējamo personu loku, pārbaudot subsīdijas “Balsts” nosacījumu izpildi. Ņemti vērā daudzbērnu ģimeņu Ekonomikas ministrijai un Altum adresētos iesniegumos ietvertie priekšlikumi par subsīdijas “Balsts” attiecināšanu uz jau noslēgtiem hipotekārā aizdevuma līgumiem. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, Altum |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi vai esošo institūciju likvidāciju vai reorganizāciju. |
| 3. | Cita informācija | Nav |

Ekonomikas ministrs J. Vitenbergs

Vīza:

Valsts sekretārs E.Valantis

Truhanova 67013006

Karina.Truhanova@em.gov.lv